Dos Aguasko markesaren jauregia

Dos Aguasko markesaren jauregia, katalanez: Palau del Marqués de Dosaigües eta gaztelaniaz: Palacio del Marqués de Dos Aguas, Espainiako Valentzia hirian dagoen rokoko estiloko jauregi bat da, Valentziako Erkidegoan. Alde Zaharran dago, Querolt poetaren kalean. Eraikinak XV. mendean Rabassa de Perellós familiak, Dos Aguasko markesak zirenek, eraiki arazi zuten. 1704ko Tomàs Vicent Tosca i Mascóre planoaren arabera jatorrizko eraikina gotikoa zen. 1740 aldera Giner Rabassa de Perellós y Lanuzaren eskutik zaharberritua izan zen, Hipólito Rovira margolaria, Ignacio Vergara eskultorea eta Luis Domingo apaintzailearen laguntza izan zuelarik. Gaur egun González Martí Zeramika eta Arte Suntuarien Museo Nazionalaren egoitza da.